Document ID: 32005R1608

ΚΑΝΟΝΙΣΜΌΣ (ΕΚ) αριθ. 1608/2005 ΤΗΣ ΕΠΙΤΡΟΠΉΣ
της 30ής Σεπτεμβρίου 2005
για την τροποποίηση του κανονισμού (ΕΟΚ) αριθ. 3149/92 της Επιτροπής περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3730/87 του Συμβουλίου, της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα άτομα της Κοινότητας (1), και ιδίως το άρθρο 6,
Εκτιμώντας τα ακόλουθα:
(1)
Το άρθρο 4 του κανονισμού (ΕΟΚ) αριθ. 3149/92 της Επιτροπής (2) ορίζει λεπτομερείς κανόνες σχετικά με την προκήρυξη διαγωνισμών για την οργάνωση της χορήγησης στα κράτη μέλη που συμμετέχουν στην κοινοτική δράση διανομής τροφίμων προερχόμενων από τα αποθέματα παρέμβασης στα πιο άπορα άτομα.
(2)
Τα προερχόμενα από τα αποθέματα παρέμβασης προϊόντα, που διατίθενται στο πλαίσιο του ετήσιου σχεδίου, μπορούν να χορηγούνται ως έχουν ή να μεταποιούνται για την παρασκευή τροφίμων ή να χρησιμοποιούνται ως πληρωμή για την προμήθεια ή την παρασκευή τροφίμων που λαμβάνονται από την αγορά. Για την τελευταία περίπτωση προμήθειας, είναι σκόπιμο να προσδιοριστούν τα διαθέσιμα στα αποθέματα παρέμβασης προϊόντα που μπορούν να χρησιμοποιηθούν ως πληρωμή για την παρασκευή δημητριακών και γαλακτοκομικών προϊόντων.
(3)
Προκειμένου να βελτιωθεί η ανταπόκριση στα αιτήματα των φιλανθρωπικών οργανώσεων και να διευρυνθεί το φάσμα των παρεχόμενων τροφίμων, είναι σκόπιμο να προσδιοριστεί ότι τα προερχόμενα από τα αποθέματα παρέμβασης προϊόντα μπορούν να ενσωματωθούν, υπό ορισμένες προϋποθέσεις, σε άλλα προϊόντα, για την παρασκευή τροφίμων.
(4)
Σύμφωνα με το άρθρο 47 παράγραφος 1 του κανονισμού (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (3), η δημόσια παρέμβαση στον κλάδο του βοείου κρέατος ως μόνιμο μέσο υποστήριξης της αγοράς έπαψε να υφίσταται την 1η Ιουλίου 2002.
(5)
Θα πρέπει επομένως να προσαρμοστεί ο κανονισμός (ΕΟΚ) αριθ. 3149/92 στη νέα αυτή κατάσταση.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3149/92 τροποποιείται ως εξής:
1)
Το άρθρο 4 τροποποιείται ως εξής:
α)
στην παράγραφο 1 στοιχείο β), το τρίτο εδάφιο αντικαθίσταται από το ακόλουθο κείμενο:
«Εντούτοις, σε περίπτωση που δεν διατίθεται ρύζι στα αποθέματα παρέμβασης, η Επιτροπή δύναται να επιτρέψει την λήψη σιτηρών από τα αποθέματα παρέμβασης ως πληρωμή για τον εφοδιασμό σε ρύζι και σε μεταποιημένα προϊόντα με βάση το ρύζι που έχουν ληφθεί από την αγορά.»
·
β)
στην παράγραφο 2 στοιχείο α), εισάγεται το ακόλουθο εδάφιο μετά το τρίτο εδάφιο:
«Στην περίπτωση που αναφέρεται στο δεύτερο εδάφιο τρίτη περίπτωση, και όταν ο εφοδιασμός αφορά ρύζι ή μεταποιημένα προϊόντα με βάση το ρύζι, με αντάλλαγμα σιτηρά που αποσύρονται από τα αποθέματα παρέμβασης, στην προκήρυξη του διαγωνισμού προσδιορίζεται ότι το προϊόν που θα αποσυρθεί είναι ένα συγκεκριμένο σιτηρό το οποίο έχει στην κατοχή του ο οργανισμός παρέμβασης.»
·
γ)
η παράγραφος 2α αντικαθίσταται από το ακόλουθο κείμενο:
«2α. Τα προϊόντα που προέρχονται από την παρέμβαση είναι δυνατόν να ενσωματωθούν ή να προστεθούν σε άλλα προϊόντα που έχουν ληφθεί από την αγορά για την παρασκευή των τροφίμων που πρέπει να χορηγηθούν ώστε να εκτελεστεί το σχέδιο. Σε αυτήν την περίπτωση, τα προϊόντα που προέρχονται από τα αποθέματα παρέμβασης πρέπει να αντιπροσωπεύουν τουλάχιστον το 40 % του καθαρού βάρους του τροφίμου που πρόκειται να χορηγηθεί.
Στην περίπτωση που προβλέπεται στο πρώτο εδάφιο, στην προκήρυξη του διαγωνισμού αναφέρεται ρητά η υποχρέωση να αντιπροσωπεύουν τα προϊόντα που προέρχονται από τα αποθέματα παρέμβασης τουλάχιστον το 40 % του καθαρού βάρους του τροφίμου που πρόκειται να χορηγηθεί.»
.
2)
Στο άρθρο 5 παράγραφος 1, το δεύτερο εδάφιο καταργείται.
3)
Το παράρτημα καταργείται.
Άρθρο 2
Ο παρών κανονισμός αρχίζει να ισχύει την 1η Οκτωβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Σεπτεμβρίου 2005.

Labels: 17
5
7
3
0
6